Publication: Magyar Közlöny
Issue: MK-2000-84 (Year: 2000, Number: 84)
Era: 1990-2004
Section: A 16/1994. (VII. 8.) MKM rendelet melléklete
Paragraph Index: 171

1. A foglalkozás gyakorlása során előforduló legfontosabb feladatcsoportok, feladatok A moderátor szakmai tevékenységét a szakintézmények (televízió, rádió, színház, művelődési ház stb.) megfelelő részlegeiben végzi rendszeresen vagy alkalmanként egyedi műsorok közreműködőjeként. Feladatait önálló vállalkozóként, illetve a szakirányú intézmények, vállalkozások munkatársaként látja el hivatásszerűen főállásban vagy mellékfoglalkozás keretében. Munkáját a megrendelő igényeihez alkalmazkodva önállóan szervezi és végzi. Olyan sokoldalúan képzett szakember, aki feladatának végzésekor különböző rendezvényeken, akár a műsor lebonyolításának irányítójaként (műsorvezető, játékvezető), akár összekötő kapocsként (konferanszié) közreműködik, szerepel. A moderátor előkészíti a mindenkori megrendelő igénye szerinti mélységben a műsorokat, előadásokat. Munkájáról előzetes írásbeli anyagot, forgatókönyvet készít. Ellátja a munkavégzéshez szükséges szervezési, jogi és gazdasági feladatokat.

Source: https://magyarkozlony.hu/hivatalos-lapok/50c931f7f01c292207684313ae9cd71acfdbc0fa/dokumentumok/52a06ada17acaaef79e9e7387e341561f1b64230/letoltes